સમાજ ! કોણ છે સમાજ? તમારાં સગાંસંબંધીઓમાંની કોઈ એક બે વ્યક્તિઓ? તેમની ચાલ સાથે ચાલ મેળવવા માટે આપણે એટલાં બેતાબ શા માટે થવું જોઈએ? આ સમાજ તમને દરેક જન્મ દિવસે ભેટસોગાદો આપે છે કે વહેલી સવારે ઉમળકાથી ‘કેમ છો?” પૂછીને સવાર ખુશનુમા કરી દે છે કે તેમના અંગત ખુશીના પ્રસંગોમાં તમને પણ ભાગીદાર કરે છે? તમે આજે કે નહીં, શું જમ્યાં, કેમ એ જમ્યાં એ સવાલો પૂછવા એ સમાજ આવે છે? જ્યારે તમે માંદાં હો છો ત્યારે તમારી સાથે ડૉક્ટર પાસે એ સમાજ તમારી સાથે આવે છે? કડવી દવા ખાઈ ન લ્યો ત્યાં સુધી તમારા માટે પાણીનો ગ્લાસ પકડીને ઊભો રહે છે એ એ સમાજ? દરરોજ સવારે ચાલવા જવા જવા માટે છ વાગે તમારે ઘરે ટકોરા મારે છે એ સમાજ? તમારી લાગણીઓ આળી બની ગઈ હતી ત્યારે તમારે બરડે હુંફનો સુંવાળો હાથ એમણે કેટલી વાર ફેરવ્યો હશે? ખરાં દિલથી તમારી પાછળ આંસુ સારનારાં એ સમાજમાંથી કેટલાં હશે ?